กสทช. สนับสนุนนโยบายรัฐบาลจัดการข่าวปลอม พร้อมส่งเรื่องให้ตำรวจดำเนินคดีตามกฎหมาย
นายไตรรัตน์ วิริยะศิริกุล รักษาการแทนเลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) กล่าวว่า ข่าวปลอม (Fake News) เป็นปัญหาสำคัญที่ก่อให้เกิดความวุ่นวาย สับสนจากการเผยแพร่ข้อมูลที่เป็นเท็จ บิดเบือน หรือจงใจก่อให้เกิดความเข้าใจผิดจากหลายฝ่าย ส่งผลกระทบต่อการแก้ไขสถานการณ์การแพร่ระบาดของโรคโควิด-19 และสร้างความเสียหายให้กับสังคม กสทช. ตระหนักถึงผลกระทบนี้พร้อมสนับสนุนนโยบายของรัฐบาลในการจัดการข่าวปลอม โดยสำนักงานฯ จะตรวจสอบและแก้ไขข่าวปลอมที่เกี่ยวข้องกับ กสทช. ทันที และจะดำเนินการตามกฎหมายกับผู้ที่กระทำผิดด้วย พร้อมขอให้ประชาชนช่วยตรวจสอบที่มาของข้อมูลข่าวสารที่ได้รับและความน่าเชื่อถือก่อนเชื่อหรือเผยแพร่ต่อ เพราะในปัจจุบันข่าวปลอมนอกจากจะก่อให้เกิดความเข้าใจผิดแล้วอาจทำให้การแก้ไขสถานการณ์โควิด-19 ของรัฐบาลเป็นไปด้วยความล่าช้า หากประชาชนพบเห็นข่าวสารที่เกี่ยวข้องกับ กสทช. และไม่แน่ใจในข้อเท็จจริง หรือพบว่าข่าวดังกล่าวเป็นข่าวปลอม ขอให้สอบถามและแจ้งข้อมูลดังกล่าวมายังสำนักงานฯ ที่ Call Center หมายเลขโทรศัพท์ 1200 (โทรฟรี ไม่มีค่าใช้จ่าย)